​După ce o serie de companii au primit emailuri în care pretinși inspectori ANAF anunțau demararea unor controale fiscale, Agenția Națională de Administrare Fiscală atrage atenția asupra faptului că Agenția nu transmite email-uri contribuabililor pentru a anunța controale ale Direcției Generale Antifraudă Fiscală. ”ANAF informează contribuabilii cu privire la o viitoare inspecție fiscală printr-un aviz de inspecție, conform art. 122 din Legea nr. 207/2015 privind Codul de procedură fiscală, iar în cazul controalelor DGAF, acestea sunt inopinate și operative”, spun reprezentanții Agenției.





În ultimele 24 de ore, persoane necunoscute au transmis în numele ANAF email-uri de la o adresă care nu aparține instituției. ”Atragem atenția că ANAF nu transmite aceste mesaje. Sfătuim contribuabilii să nu transmită vreun reply sau să acceseze link-uri indicate în mesajele text”, mai arată oficialii ANAF.

